- 11 ప్రభుత్వ బ్యాంకుల అధినేతల విశ్వాసం..
- పార్లమెంటరీ ప్యానల్‌ ఎదుట హాజరై రోడ్‌మ్యాప్‌ వెల్లడి
న్యూదిల్లీ: ప్రస్తుతం భారత్‌లోని బ్యాంకింగ్‌ రంగానికి ఎన్‌పీఏలు గుట్టలుగా పేరుకుపోతున్న నేపథ్యంలో ప్రభుత్వ రంగంలోని 11 బ్యాంకుల చీఫ్‌లు మంగళవారం ఆర్థిక వ్యవహారాల పార్లమెంటరీ స్థాయి సంఘం (పార్లమెంటరీ ప్యానల్‌- ఫైనాన్స్‌) ముందు హాజరయ్యారు. వీరప్ప మోయిలీ ఆధ్వర్యంలోని కమిటీ బ్యాంక్‌ అధినేతలను బ్యాంకుల్లోని మొండిబకాయిలు, పెరుగుతున్న బ్యాంకు మోసాలపై ప్రశ్నించింది. వీటి నుంచి దేశ బ్యాంకింగ్‌ వ్యవస్థను బయట పడేసేందుకు బ్యాంకుల తీసుకుంటున్న చర్యలను అడిగి తెలుసుకున్నారు. ప్రస్తుతం ఆర్‌బీఐ 'సత్వర దిద్దుబాటు చర్య'(పీసీఏ) ఆంక్షల పరిధి నుంచి 2020 నాటికి తమ బ్యాంకులు బయటపడతాయన్న ఆయా బ్యాంకుల అధినేతలు విశ్వాసం వ్యక్తం చేశారు. మంగళవారం పార్లమెంటరీ కమిటీ ఎదుట హాజరైన వారిలో ఐడీబీఐ, యుకో బ్యాంక్‌, సెంట్రల్‌ బ్యాంక్‌ ఆఫ్‌ ఇండియా, బ్యాంక్‌ ఆఫ్‌ ఇండియా, ఇండియన్‌ ఓవర్సీస్‌ బ్యాంక్‌, దేనా బ్యాంక్‌, ఓరియంటల్‌ బ్యాంక్‌ ఆఫ్‌ కామర్స్‌, బ్యాంక్‌ ఆఫ్‌ మహారాష్ట్ర, యునైటెడ్‌ బ్యాంక్‌ ఆఫ్‌ ఇండియా, కార్పొరేషన్‌ బ్యాంక్‌, అలహాబాద్‌ బ్యాంక్‌ చీఫ్‌లు ఉన్నారు. ప్యానల్‌ అడిగిన ప్రశ్నలకు వీరు సమాధానం చెప్పారు. బ్యాంకింగ్‌ రంగంలోని సమస్యలు, మోసాలు, ఎన్‌పీఏలకు సంబంధించిన విషయాలను ఈ కమిటీ పర్యవేక్షిస్తోంది. 'కొండలా పేరుకుపోతున్న మొండిబకాయిల నుంచి బయట పడేందుకు రోడ్‌ మ్యాప్‌పై చర్చించారు. ఆర్‌బీఐ సత్వర దిద్దుబాటు చర్య(పీసీఏ) నుంచి 2020 నాటికి బయటపడతామన్న విశ్వాసాన్ని బ్యాంకర్లు వ్యక్తం చేశారు' అని సమావేశంలో పాల్గొన్న అధికారులు వెల్లడించారు. దేశంలోని బ్యాంకింగ్‌ రంగంలో ఇప్పటికి రూ.8.99 లక్షల కోట్ల ఎన్‌పీఏలు ఉన్నాయి. ఇది మొత్తం బ్యాంకింగ్‌ రంగంలో ఇచ్చిన రుణాల్లో 10.11 శాతానికి సమానం. వీటిల్లో కూడా ప్రభుత్వ రంగానికి చెందిన బ్యాంకులకు రూ.7.77 లక్షల కోట్ల మేరకు మొండి బకాయిలు ఉన్నాయి. పెరిగిపోతున్న మోసాలు.. బ్యాంకింగ్‌ రంగంలో మోసాల సంఖ్య కూడా నానాటికీ పెరిగిపోతోంది దీనికి కారణాలను కమిటీ ప్రశ్నించింది.
మీ స్నేహితులకు రికమెండ్ చెయ్యండి